Man sterf na voorval oor hotelverblyfŉ Toetsbeampte van die Langlaagte-toetssentrum in Johannesburg is aan ŉ hartaanval dood nadat hy en sy gesin oor die feesseisoen in Kaapstad aangekom het en gevind het dat hulle hotelverblyf ook deur iemand anders bespreek is. Die eNews Channel Africa (eNCA) berig dat Joe Mthembu (46) en drie vriende die Notel International Hotel in Kampsbaai in Kaapstad ŉ deposito van R19 000 betaal het vir hulle en hul gesinne oor Nuwejaar. Toe hulle by die Kaapstad Internasionale-lughawe aangedoen het, het hulle egter verneem dat hulle kamers ook aan iemand anders uitgeboek is. Mthembu het ŉ hartaanval gekry nadat hy glo vir sowat agt uur probeer het om alternatiewe verblyf te reël. John Venter, direkteur by die hotel, het aan eNca gesê dat die voorval sy voormalige rekenmeester se skuld is en dat dit nie sy verantwoordelikheid is om besprekings te neem nie. Die voormalige rekenmeester sê hy het Venter maande voor die tyd van die probleem gewaarsku. Venter sê die groep sal hulle deposito’s terugkry.